На основу члана 8. Закона о министарским, владиним и другим именовањима Републике Српске („Службени гласник Републике Српске“, број: 41/03) и члана 38. став 2. алинеја ав) Статута Града Бијељина („Службени гласник Града Бијељина“, број: 8/13, 27/13 и 30/16) Скупштина Града Бијељина на сједници одржаној дана 29. децембра 2016. године, расписала је

**Ј А В Н И К О Н К У Р С**

**ЗА ПОПУНУ УПРАЖЊЕНOГ МЈЕСТА**

I ДИРЕКТОР ЈАВНЕ УСТАНОВЕ ДЈЕЧИЈИ ВРТИЋ ''ЧИКА ЈОВА ЗМАЈ'' БИЈЕЉИНА

II ОПИС ПОСЛОВА

Директор руководи установом, одговара за законитост рада, организује и руководи процесом рада и пословањем, предлаже основе пословне политике, програме рада и планове развоја, предлаже акта која доноси управни одбор, извршава одлуке управног одбора, доноси акт о организацији и систематизацији радних мјеста, одлучује о појединачним правима и обавезама, обавља и друге послове у складу са законом, општим актима и одлукама управног одбора. руководи установом, представља и заступа установу и одговоран је за законитост њеног рада.

III М А Н Д А Т

Директор се именује на период од 4 ( четири ) године.

IV С Т А Т У С

Уговором о међусобним правима и обавезама који директор закључује са Управним одбором утврђује се радно-правни статус, плата и друга примања директора по основу рада.

V ОПШТИ УСЛОВИ ЗА КАНДИДАТЕ СУ:

• Да су држављани БиХ – Републике Српске,

• Да су старији од 18 година,

• Да нису отпуштени из државне службе, на било којем нивоу власти у БиХ, као резултат дисциплинске мјере, у периоду од три године прије објављивања конкурса,

• Да не служе казну изречену од стране Међународног суда за бившу Југославију и да нису под оптужбом тог Суда, а да се нису повиновали налогу да се појаве пред Судом.

• Да нису осуђивани за кривична дјела која их чине неподобним за вршење дужности.

VI ПОСЕБНИ УСЛОВИ И КРИТЕРИЈИ ЗА КАНДИДАТЕ

Посебни услови за кандидате из тачке I су:

• први циклус студијског програма или еквивалнет потребан за рад у предшколској установи на пословима васпитача, стручног сарадника или наставника, те дипломирани правник и дипломирани економиста и лице које је завршило први циклус одговарајућег студијског програма или еквивалент потребан за рад у васпитно – образовним установама на пословима наставника или стручног сарадника

• потребно стручно знање из дјелатности којом се бави установа

• најмање пет година радног искуства у својој струци након стицања високе стручне спреме,

• да није осуђивано правоснажном пресудом на безусловну казну затвора и да се против њега не води кривични поступак

• посједовање руководних и оранизационих способности,

• доказани резултати и успјеси у обављању ранијих послова,

• програм рада.

VII СУКОБ ИНТЕРЕСА

Кандидати не могу обављати дужности нити активности или бити на положају који доводи до сукоба интереса у складу са Законом о министарским, владиним или другим именовањима Републике Српске („ Службени гласник Републике Српске“, број: 41/03), Законом о спречавању сукоба интереса у органима власти Републике Српске („Службени гласник Републике Српске“, број: 73/08), Законом о локалној самоуправи („Службени гласник Републике Српске“, број: 97/16) и другим законима.

Кандидати не могу бити лица која су на функцији у политичкој странци.

VIII ПОТРЕБНА ДОКУМЕНТА

Уз пријаву кандидати достављају доказе о испуњавању општих и посебних услова, у оригиналу или овјереној копији:

- биографију о кретању у служби, Увјерење о држављанству ( не старије од шест мјесеци ), извод из матичне књиге рођених, личну карту, својеручно потписане и овјерене изјаве о испуњавању општих услова из тачке V алинеја 3. и 4. и тачке VII, диплому, увјерење да се против кандидата не води кривични поступак, доказ о радном искуству у струци и Програм рада.

Увјерење да канидат није осуђиван – кандидати који су рођени ван подручја Републике Српске лично ће доставити увјерење. За канидате рођене у Републици Српској, а који уђу у ужи избор, Комисија ће увјерење тражити службеним путем код надлежног Центра јавне безбједности.

Са свим кандидатима који уђу у ужи избор Комисија за избор ће обавити интервју, о чему ће кандидати бити благовремено обавијештени.

IX РОК ЗА ПОДНОШЕЊЕ ПРИЈАВА

Рок за подношење пријава је 14 дана од дана последњег објављивања конкурса.

Непотпуне и неблаговремене пријаве неће бити узете у разматрање.

О резултатима конкурса кандидати ће бити писмено обавијештени.

Пријаве се могу доставити лично или путем поште на адресу:

СКУПШТИНА ГРАДА БИЈЕЉИНА

Трг Краља Петра I Карађорђевића број 1.

са назнаком „Комисија за избор“.

X ОБЈАВЉИВАЊЕ

Јавни конкурс ће се објавити у "Службеном гласнику Републике Српске" и дневном листу ''Независне новине''.

Јавни конкурс ће се објавити и у "Службеном гласнику Града Бијељина", али се та објава неће рачунати у рокове за пријављивање кандидата.

Број: 01-111-282/16 П Р Е Д С Ј Е Д Н И К

Датум: 29. децембар 2016. Године СКУПШТИНЕ ГРАДА БИЈЕЉИНА

Славиша Марковић